Alexander episcopus, servus servorum Dei, venerabili fratri episcopo Autissiodorensi salutem et apostolicam benedictionem. Ex parte tua fuit propositum coram nobis quod, cum contingat interdum aliquos hominum tuorum de corpore, se a tuo dominio subtrahendo, ad loca transferri alterius jurisdictionis subjecta, locorum ipsorum rectores et domini præfatos homines non eos, te repetente, volunt restituere, nisi per duellum probes eos tuos homines extitisse, in tuum præjudicium non modicum et gravamen. Quare nobis humiliter supplicasti, ut, cum ex hoc tam tu quam ecclesia tua gravem sustineatis pluries læsionem, providere super hoc indemnitati tuæ, ac ipsius ecclesiæ paterna sollicitudine curaremus. Cum igitur monomachia sacris sit canonibus interdicta, nos, tuis supplicationibus inclinati, ut contra prædictos testibus, instrumentis et aliis probationibus legitimis uti libere valeas, auctoritate tibi præsentium indulgemus, etc. Datum Viterbii, idibus februarii, pontificatus nostri anno IV.